Diari Oficial de la Generalitat Valenciana


Sumari del DOGV 5447, del 09-02-2007 (2007/1592)

LLEI 3/2007, de 5 de febrer, de la Generalitat, de creació del Col·legi Oficial de Pedagogs i Psicopedagogs de la Comunitat Valenciana.
---------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2007/02/05/3/dof/vci/html**

### Dades del document

Número de DOGV
:   5447

Data del DOGV
:   09-02-2007

Secció del DOGV
:   I. DISPOSICIONS GENERALS

Número del document
:   2007/1592


Data del document
:   05-02-2007

Organisme emissor
:   Presidència de la Generalitat

Tipus de document
:   Llei

Descriptors 

:   * psicologia
    * col·legi professional
    * mètode pedagògic
    * legislació

Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
PREÀMBUL  
La Constitució Espanyola, en el seu article 149.1.18.ª, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels Col·legis Professionals. La legislació bàsica estatal en aquesta matèria es troba arreplegada en la Llei 2/1974, de 13 de febrer, sobre Col·legis Professionals, modificada per la Llei 74/1978, de 26 de desembre, el Reial Decret-Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i Col·legis Professionals; i el Reial Decret-Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.  
Per la seua banda, l'Estatut d'Autonomia de la Comunitat Valenciana, segons la redacció donada per la Llei orgànica 1/2006, de 10 d'abril, en l'article 49.1.22, conferix a la Generalitat competència exclusiva en matèria de Col·legis Professionals i exercici de les professions titulades, sense perjuí del que disposa els articles 36 i 139 de la Constitució. La Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de Col·legis Professionals amb àmbit d'actuació a la Comunitat Valenciana es farà per mitjà de llei de la Generalitat, desenvolupant-se aquesta previsió segons el que hi ha disposat als articles 8 al 10 del Reglament de consells i col·legis professionals de la Comunitat Valenciana, aprovat pel Decret 4/2002, de 8 de gener, del Consell.  
A la pedagogia se la pot definir com el conjunt de sabers que s'ocupen de l'educació com a fenomen típicament social i específicament humà. És, per tant, una ciència de caràcter psicosocial, que té per objecte l'estudi de l'educació a fi de conéixer-la i perfeccionar-la.  
La psicopedagogia, per la seua banda, és una disciplina de caràcter interdisciplinari que naix de la confluència de dos grans disciplines, com són la psicologia i la pedagogia. En ella s'apliquen els continguts de la psicologia a l'àmbit de l'educació i rep aportacions de múltiples altres ciències: antropologia, filosofia i medicina (biologia, neurologia), entre altres. La psicopedagogia estudia tot allò que s'ha relacionat amb el procés d'aprenentatge.  
Lligada en els seus orígens a la docència, des de fa alguns anys l'activitat professional dels pedagogs es desenrotlla no sols en el camp educatiu, sinó també en multitud d'àmbits com la sanitat, la formació per a i en el treball, l'assistència social, la cultura, l'àmbit judicial o els mitjans de comunicació, entre altres. Per la seua banda, l'activitat dels psicopedagogs se centra en activitats d'orientació i assessorament escolar, laboral, familiar i comunitari.  
La creació de les llicenciatures en Pedagogia i Psicopedagogia va vindre a consolidar definitivament la singularitat de l'activitat professional d'aquests dos col·lectius.  
La petició de creació del Col·legi Oficial de Pedagogs i Psicopedagogs de la Comunitat Valenciana, amb aquesta denominació com a proposada, va ser subscrita pels representants de l'Asociación Pro Colegio Oficial de Pedagogos y Psicopedagogos de la Comunitat Valenciana, sent l'àmbit territorial del mateix el de la Comunitat Valenciana. Les titulacions acadèmiques oficials exigides als que pretenguen exercir l'activitat professional com col·legiats són les de Llicenciat en Pedagogia i Llicenciat en Psicopedagogia, previstes en els Reials Decrets 915/1992 i 916/1992, ambdós de 17 de juliol, respectivament, admetent-se també l'exercici professional dels que siguen titulars de la Llicenciatura de Filosofia i Lletres (seccions Pedagogia i Educació) o de la Llicenciatura en Filosofia i Ciències de l'Educació, si bé en aquest cas, de conformitat amb el dictamen del Consell Jurídic Consultiu de la Comunitat Valenciana, hauran d'inscriure's en el corresponent col·legi professional.  
El buit normatiu entorn de pedagogia i psicopedagogia fa convenient que es regule el control de l'accés i l'ordenació de l'exercici professional, establint una instància representativa davant dels poders públics, i que siguen els propis professionals els que assumisquen la responsabilitat de definir les regles deontològiques que han d'observar-se en l'exercici de l'activitat.  
La creació del col·legi resulta d'interés públic, ja que permetrà dotar a un col·lectiu de professionals d'una organització adequada, capaç de vetlar pels seus drets i interessos, així com d'ordenar l'exercici de la seua activitat, la qual cosa comporta la necessitat d'establir uns criteris deontològics, especialment quant a aquelles actuacions que puguen afectar drets protegibles dels ciutadans, tan fonamentals com el dret a l'educació, reconegut en l'article 27 de la Constitució Espanyola.  
Per tot allò que s'ha exposat, resulta procedent la creació d'un Col·legi Oficial de Pedagogs i Psicopedagogs de la Comunitat Valenciana, en el que s'integren els que, disposant de la titulació oficial regulada en els citats reials decrets 915/1992 i 916/1992, ambdos de 17 de juliol, pretenguen desenrotllar professionalment l'activitat de pedagog i psicopedagog en l'àmbit de la Comunitat Valenciana.  
Article 1. Creació  
Es crea el Col·legi Oficial de Pedagogs i Psicopedagogs de la Comunitat Valenciana, com a Corporació de Dret Públic amb personalitat jurídica pròpia i plena capacitat per al compliment dels seus fins.  
Article 2. Àmbit territorial  
L'àmbit territorial del col·legi professional que es crea és el de la Comunitat Valenciana.  
Article 3. Àmbit personal  
1. El Col·legi Oficial de Pedagogs i Psicopedagogs de la Comunitat Valenciana agrupa als professionals que ostenten les titulacions de Llicenciat en Pedagogia o Llicenciat en Psicopedagogia, de conformitat amb els Reials Decrets 915/1992 i 916/1992, ambdos de 17 de juliol. Per a l'exercici de l'activitat professional en la Comunitat Valenciana dels que ostenten dites llicenciatures serà necessària la incorporació al col·legi en els termes establits en l'article 3.2 de la Llei 2/1974, de 13 de febrer i, si és procedent, la comunicació prevista pel citat precepte legal.   
2. Igualment, podran exercir la citada activitat professional aquells professionals que siguen titulars de la Llicenciatura de Filosofia i Lletres (seccions Pedagogia i Educació) o de la Llicenciatura en Filosofia i Ciències de l'Educació, per al que hauran d'estar inscrits en el corresponent col·legi professional.  
3. També podran exercir l'activitat de pedagog i psicopedagog els que hagen obtingut títol estranger equivalent degudament homologat amb qualsevol de les titulacions anteriors i s'inscriguen en el corresponent col·legi oficial, llevat que resulte innecessària la seua inscripció atenent a la normativa aplicable.  
Article 4. Normativa reguladora  
El Col·legi es regirà en totes les seues actuacions per la Llei 2/1974, de 13 de febrer, sobre Col·legis Professionals, per la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, pel Decret 4/2002, de 8 de gener, del Consell, pel qual es va aprovar el Reglament de desenrotllament de la citada Llei 6/1997, per la seua Llei de creació, pels seus propis Estatuts, per la resta de la normativa interna i tota la que siga aplicable general o subsidiàriament.  
Article 5. Relacions amb l'administració  
El Col·legi Oficial de Pedagogs i Psicopedagogs de la Comunitat Valenciana es relacionarà amb l'administració de la Generalitat. En els seus aspectes institucionals i corporatius, amb la Conselleria competent en matèria de Col·legis Professionals i, quant a l'exercici de la seua activitat professional, amb la conselleria competent en matèria d'educació, sense perjuí de poder relacionar-se també amb altres administracions o conselleries en raó de la matèria que es tracte.  
DISPOSICIÓ ADDICIONAL  
Excepció a la incorporació obligatòria  
Queden exceptuats de la incorporació obligatòria al Col·legi Oficial de Pedagogs i Psicopedagogs de la Comunitat Valenciana, que es referix l'article 3 d'aquesta Llei, aquells professionals que exercisquen la seua activitat exclusivament al servici de les administracions públiques en l'àmbit de la Comunitat Valenciana.  
DISPOSICIÓ TRANSITÒRIA  
Procés constituent  
1. L'associació promotora de la creació del Col·legi Oficial de Pedagogs i Psicopedagogs de la Comunitat Valenciana designarà una Comissió Gestora que, en el termini de sis mesos des de l'entrada en vigor de la present Llei, aprovarà uns estatuts provisionals del Col·legi Oficial de Pedagogs i Psicopedagogs de la Comunitat Valenciana, en els que es regule la convocatòria i el funcionament de l'Assemblea Col·legial Constituent del dit col·legi, de la que formaran part tots els professionals inscrits en la dita associació, així com aquells que s'inscriguen en aquest termini. La convocatòria es publicarà en el Diari Oficial de La Generalitat o Diari Oficial de la Comunitat Valenciana.  
2. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi Oficial de Pedagogs i Psicopedagogs de la Comunitat Valenciana i elegirà als membres dels òrgans col·legials de govern.  
3. L'acta de l'Assemblea Constituent es remetrà a la Conselleria de Justícia, Interior i Administracions Públiques o òrgan competent en matèria de Col·legis Professionals, i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de la Generalitat o Diari Oficial de la Comunitat Valenciana.  
DISPOSICIÓ FINAL  
Entrada en vigor  
La present Llei entrarà en vigor l'endemà de la seua publicació en el Diari Oficial de la Generalitat o Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 5 de febrer de 2007  
El president de la Generalitat,  
FRANCISCO CAMPS ORTIZ


Còpia Permalink ELI